Farul Constanța a ratat matematic calificarea în cupele europene. Echipa lui Hagi nu a reușit să câștige împotriva celor de la Universitatea Craiova, după ce a condus cu 3-0.
Farul Constanța a fost egalată incredibil pe finalul meciului cu Craiova. Echipa din Ovidiu a deschis scorul în prima repriză, după golul lui Louis Munteanu. În partea secundă, lucrurile păreau să fie și mai sigure pentru constănțeni. Munteanu a făcut dubla în minutul 52, iar Queiros a făcut 3-0 după doar câteva minute.
Finalul meciului a fost unul de coșmar pentru Farul. Mitriță și-a intrat în rol și a semnat un hat-trick. La finalul partidei, omul numărul 1 de la echipă, Gică Hagi, s-a arătat dezamăgit de prestația fotbaliștilor săi din finalul partidei. Acesta a declarat că jucătorii care au fost introduși de pe bancă de rezerve nu au dat randamentul la care se aștepta.
„Fotbalul te pedepsește. Schimbările pe care le-am făcut au adus mai multă destabilizare, n-au adus putere. Îmi pare rău! Ce să fac? S-au pierdut momentele importante. Am jucat extraordinar 68 de minute. De obicei, vorbesc cu cei care intră, că ei trebuie să aducă un plus.
Farul a jucat foarte bine ofensiv, defensiv a alergat foarte bine. Dar cei care au intrat n-au adus ce trebuia la echipă. N-au fost pregătiți pentru ritmul jocului.
Se termină anul, iar unii au rămas datori față de club. Unii nu și-au făcut treaba. Intră pe teren și nu ți-ai făcut treaba, se vede. Nu erau pregătiți pentru ritmul și intensitatea meciului. Eu am făcut schimbările. Am arătat că n-am fost inspirat în schimbări. Voi reflecta în viitor. Sper să ghicesc schimbările pe viitor.
Rămân la ideea că nu toți erau cum trebuia să fie pentru a câștiga un meci. Toate momentele importante de anul ăsta le-am ratat. Inclusiv în sezonul regulat. Numai în pielea mea să nu fi fost la câte ședințe am făcut.
Va fi un raport, o evaluare. Cu siguranță va trebui să schimbăm ceva. Eu sunt supărat pe două lucruri. Foarte mulți jucători accidentați. În fiecare săptămână aveam câte 5-7 jucători. În al doilea rând, momentele importante le-am pierdut, deși am jucat foarte bine. Aici trebuie să reflectăm, că n-am fost compleți 90 de minute.
Mă doare mult, dar asta e. A trecut anul, a fost frumos la Farul, s-a plătit bine. Eu n-am luat un jucător care să fie în formă, am luat jucători care erau jos și acum nu mă mai înțeleg cu voi, cu unii”, a declarat Hagi.
Farul Constanța va juca în ultima etapă a playoff-ului în deplasare, împotriva celor de la CFR Cluj. Constănțenii merg în Gruia fără miză, întrucât nu mai pot termina pe un loc care duce în cupele europene. Ardelenii, în schimb, au nevoie de un rezultat bun pentru a termina pe locul secund, peste Universitatea Craiova.